FI Euroopan unionin virallinen lehti CE 88/661

(2004/C 88 E/0680)

KIRJALLINEN KYSYMYS E-4014/03

esittäjä(t): Erik Meijer (GUE/NGL) komissiolle

(9. tammikuuta 2004)

Aihe: Phare-hankkeen BG 0102.06 toteuttaminen Bulgariassa: täytäntöönpanon viivästyminen ja siitä johtuvien ylijäämien sijoittamista koskeva epäselvyys

1. Miksi kansallinen johtoryhmä (Projects Steering Committee), johon on kuuluttava EU:n Sofian edustuston edustaja, ei aloittanut työtään sovittuna ajankohtana joulukuussa 2001 tai tammikuussa 2002? Miksi johtoryhmä kokoontui ensimmäisen kerran vasta syyskuussa 2003 ja miksi se lykkäsi ehdotusten antamista sovitusta ajankohdasta kesäkuussa 2002 6:nteen marraskuuta 2003?

2. Miksi EU:n edustustossa asiasta vastaava virkamies ei maaliskuussa 2003 hyväksynyt Bulgarian parlamentin asianomaisen asiantuntijakomitean esittämää kutsua tulla kertomaan lykkäämiseen johtaneista syistä?

3. Pitääkö paikkansa, että tällä hetkellä hyväksyttyjen määrärahojen mukaan voidaan käyttää vain 33 prosenttia niistä varoista, joita tälle hankkeelle oli varattu vuosina 2001—2003, koska hyväksyttyjen hakemusten määrä oli vain kolmannes siitä määrästä, jota varten varoja oli osoitettu?

4. Palautuuko käyttämättä jäänyt osa takaisin EU:n budjettiin? Vai annetaanko se EU:n edustuston käyttöön Sofiassa niin, että se voi vapaasti käyttää sen oman harkintansa mukaisesti?

5. Onko mahdollista, että riippumatta komission vastauksesta kysymykseen 4 käyttämättä jääneet varat voidaan vielä käyttää sopimuskauden päätyttyä 30. marraskuuta 2003 jälkeen ennen takaisinmaksamisen määräaikaa 30. marraskuuta 2004 alkuperäisten suunnitelmien mukaisesti siten, että bulgarialaiset voivat osallistua päätöksentekoon, kuten heille on aiemmin luvattu, mutta mitä lupausta ei tähän mennessä ole lunastettu?

6. Millaisia parannuksia edellä esitetyissä kysymyksissä tarkoitettuun tilanteeseen komissio pitää mahdollisina ja toivottavina saada aikaan?

Günter Verheugenin komission puolesta antama yhteinen vastaus kirjallisiin kysymyksiin E-3972/03, E-3973/02, E-4011/03, E-4012/03, E-4013/03 ja E-4014/03

(25. helmikuuta 2004)

Arvoisa parlamentin jäsen on esittänyt kuusi kysymystä 30 aiheesta, jotka kaikki liittyvät kahta hanketta Bulgariassa koskeviin Phare-tarjouskilpailumenettelyihin.

Komissio haluaa muistuttaa, että liittymistä valmistelevan avun hajautetun hallinnon sääntöjen mukaisesti Phare-ohjelmaa Bulgariassa hallinnoivat Bulgarian viranomaiset hajautetun täytäntöönpanojärjestelmän (DIS) puitteissa.

Kaikkiin Phare-hankkeisiin sovellettavat menettelysäännöt on esitetty Phare-, ISPA- ja Sapard-sopimus-menettelyjä koskevassa käytännön oppaassa. Niissä kahdessa tapauksessa, joihin jäsen viittaa, ovat toimivaltaiset Bulgarian viranomaiset, kuten yleensäkin, noudattaneet sääntöjä tiukasti. Tämän prosessin lopussa valitut hankkeet toimitettiin hyväksyttäviksi komission Sofiassa sijaitsevaan Bulgarian edustustoon. Tämän jälkeen edustusto hyväksyi nämä hankintaviranomaisten antamat suositukset.

Hankkeet, joihin arvoisa jäsen viittaa, ovat ”Sosiaalinen osallistuminen” (BG 0102.06, kokonaissumma 4 863 000 euroa kansallinen yhteisrahoitus mukaan luettuna) sekä erillinen hanke ”Kansalaisyhteiskunnan kehittäminen” (BG 0104.03, kokonaissumma 2 500 000 euroa). Toimivaltaiset hankintaviranomaiset ovat aluekehitysministeriö sosiaalisen osallistumisen hankkeen osalta ja valtiovarainministeriö kansalaisyhteiskunnan kehittämishankkeen osalta. Ne tekivät aloitteen avoimista ehdotuspyynnöistä, valitsivat hankkeet ja valvoivat hankkeiden toteuttamista.

Molempiin ehdotuspyyntöihin saatiin suuri määrä tarjouksia. Rahoitettaviksi valittiin kuitenkin ainoastaan ne hankkeet, jotka täyttivät Phare-, ISPA- ja Sapard-sopimusmenettelyjä koskevan käytännön oppaan mukaiset laatustandardit, riippumatta niiden maantieteellisestä sijainnista. Tämä johtaa tiettyyn epätasapainoon eri alueiden saamien tukien lukumäärän osalta. Komissio ei ole saanut valituksia mistään väärinkäytöksistä eikä näin ollen voi kommentoida mainittua tapausta.

Tarkemmin sanottuna sosiaalisen osallistumisen Phare-hankkeen osalta (BG 0102.06 Phare) komissio vahvistaa, että käytettävissä oli yhteensä 966 000 euron määrärahat (Bulgarian kansallinen yhteisrahoitus mukaan luettuna) (1) korkeintaan kahdentoista jo olemassa olevan romanien kulttuuri- ja tiedotuskeskuksen tukemiseen ja lukutaito-, kirjoitustaito- ja matematiikkaopetuksen antamiseen 4 500 romanille. Ehdotuksista valittiin kuitenkin vain suhteellisen pieni osa.

Komission hyväksyttyä määrärahat on Bulgarian hankintaviranomaisen vastuulla ilmoittaa ja/tai huolehtia sopimusten allekirjoittamisesta. Komissio on tietoinen annetun määräajan lyhyydestä ja on toistuvasti keskustellut Bulgarian viranomaisten kanssa tarpeesta nopeuttaa menettelyjä.

Valintamenettelyn tulokset julkaistiin asianomaisten elinten eli hankintaviranomaisena toimineen alue-kehitysministeriön (2) ja hankkeen toteuttavana yksikkönä toimineen työ- ja sosiaaliministeriön www-sivuilla.

Sosiaalisen osallistumisen hankkeen (BG 0102.06) hankekuvauksen mukaisesti hankintaviranomainen on perustanut johtoryhmän hankkeen yleistä koordinointia varten. Hankeviranomaisella on yksinomainen vastuu tämän ryhmän kokoon kutsumisesta. Johtoryhmän kokoonpano on määrätty hankeselvityksessä, joka on julkaistu kaikilla asiaankuuluvilla www-sivuilla (3). Siihen kuuluu asiaan liittyviä ministeriöitä ja virastoja sekä Bulgarian teollisuusliitto, Bulgarian kauppakamari, Bulgarian ammattijärjestöjen liitto, Podkrepa-ammattijärjestö, Bulgarian vammaisten liitto, etnisiä ja demografisia asioita käsittelevä kansallinen neuvosto sekä komission Sofian edustusto.

Arviointikomitean jäsenten, apujäsenet mukaan luettuina, nimiä ei julkisteta. Komissio ei pysty vahvistamaan, että joku tietty arviointikomiteoiden jäsen olisi samanaikaisesti ollut osallisena joissakin BG 0102.06:n puitteissa rahoitetuissa yksittäisissä hankkeissa.

Romani-vähemmistöä tukevissa Phare-hankkeissa on yleinen käytäntö varmistaa, että ne toteutetaan tiiviissä yhteistyössä romanien edustajien kanssa. Komissio pysyy kannassaan, jonka se ilmaisi vastauksessaan arvoisan jäsenen kirjalliseen kysymykseen E-l647/03 (4), nimittäin että romanien ja heitä edustavien järjestöjen asianmukainen osallistuminen tarpeiden määrittämiseen, hankesuunnitelmien valmisteluun ja niiden toteuttamiseen on ratkaisevan tärkeää tällaisten hankkeiden onnistumisen kannalta.

Komissiota ei ole lähestytty etnisiä ja demografisia asioita käsittelevän kansallisen neuvoston eikä kulttuuriministeriön taholta niiden päätösten osalta, joihin kirjallisessa kysymyksessä E-4011/03 viitataan.

Sosiaalisen osallistumisen hankkeen sopimuskausi on päättynyt. Jäljellä olevia maksusitoumusmäärärahoja ei näin ollen voida käyttää. Kaikki käyttämättä jääneet maksumäärärahat on palautettava yhteisön talousarvioon. Komissio jatkaa kuitenkin sosiaalisen osallistumisen tukemista Bulgariassa liittymistä edeltävän tuen muodossa, ja järjestöt, jotka eivät menestyneet tällä kertaa, voivat tietenkin hakea tukea kaikkiin samankaltaisiin tuleviin hankkeisiin. Jokainen hanke arvioidaan sen omien ansioiden perusteella.

Komissio on pahoillaan, ettei se pysty vahvistamaan tai tarkastelemaan yleisiä väitteitä, joista arvoisa jäsen raportoi, koska nämä liittyvät Bulgarian viranomaisten hoitamiin tarjouskilpailumenettelyihin. Komissio pyrkii kuitenkin määrätietoisesti takaamaan, että varojen myöntäminen tapahtuu avoimesti ja moitteettomasti ja varmistamaan, että vahvistetut ja dokumentoidut tiedot petoksellisista menettelyistä tai korruptiosta tutkitaan asianmukaisesti, tulivat ne esiin missä tahansa.

Kansalaisyhteiskunnan kehittämishanke (BG 0104.03), josta arvoisa jäsen myös esittää kysymyksiä, ei liity mitenkään sosiaalisen osallistumisen hankkeeseen. Se on ohjelma, jonka tarkoitus on kehittää kansalaisjärjestöjä ja jota hallinnoivat valtiovarainministeriö ja ulkoasiainministeriö (hankkeeseen eivät osallistu etnisiä ja demografisia asioita käsittelevä kansallinen neuvosto eikä kulttuuriministeriö). Komissio ei ole saanut näyttöä siitä, että kukaan edustuston henkilökunnan jäsenistä olisi syyllistynyt mihinkään rikkomuksiin. Komissio voi vakuuttaa arvoisalle parlamentin jäsenelle, että yhteistyö komission edustuston ja Bulgarian parlamentin kansalaisyhteiskuntaa käsittelevän komitean välillä on erittäin tiivistä ja hedelmällistä.

(1) Ks. myös: (http://europa.eu.int/comm/enlargement/fiche_projet/document/bg0102-06-social_inclusion.pdf).

(2) http://www.mrrb.government.bg/pdocs/doc_618.htm

(3) Esimerkiksi: (http://europa.eu.int/comm/enlargement/fiche_projet/index.cfm?page=399702&c=BULGARIA&a=2001).

(4) EUVL C 78 E, 27.3.2004, s. 378.